EN RECORD DE ROSA COLOMER I ARTIGAS

(1966-2013)

La Rosa Colomer i Artigas ens va deixar definitivament el dimarts dia 22 del proppassat mes d’octubre.

Persona rigorosa i eficient, s’incorporà al Consell de Direcció (posteriorment denominat Consell de Redacció) l’any 2009, amb motiu de la remodelació i renovació dels òrgans de la Revista, fet que tingué lloc bo i aprofitant la celebració del 25è aniversari de la publicació.

Durant aquests gairebé cinc anys que ha col·laborat entre nosaltres, la Rosa Colomer ens ha esperonat amb la seva empremta: il·lusionada amb el projecte de la Revista, va llaurar-hi la llavor de l’entusiasme, que mai no li mancava i que contagiava, i s’hi va comprometre amb apassionament. Les seves observacions sempre resultaven oportunes.

La Rosa Colomer era llicenciada en Filologia Catalana i màster en Lingüística Aplicada per la Universitat de Barcelona. Fou directora del Termcat durant 10 anys (2002-2012), Centre de Terminologia que dinamitzà a través de nombroses iniciatives (planificació estratègica, introducció de processos avaluadors, col·lecció de volums dedicats a la terminologia...) que l’han consolidat com un referent terminològic internacional. La presència del Termcat en xarxes i projectes terminològics internacionals li permeteren ocupar la presidència i posteriorment la secretaria de l’Associació Europea de Terminologia.

Del seu saber, de les observacions sempre oportunes que feia i de la seva pruïja de fer bé les coses, se n’ha beneficiat la nostra publicació. Cordial i generosa, hem tingut el privilegi de tenir-la entre nosaltres.

Els membres del Consell de Redacció, la secretària i el director de la Revista de Llengua i Dret, trasbalsats per la seva mort tan prematura, volem expressar la nostra tristesa, a la vegada que volem manifestar-li públicament la nostra gratitud per les moltes coses que ens ha transmès.

El seu record ens és ara un estímul.

Descansi en pau.

DOI: 10.2436/20.8030.02.26